

**REPUBLIKA SRBIJA**

NARODNA SKUPŠTINA

Odbor za dijasporu i Srbe u regionu

09 Broj: 06-2/32-21

23. februar 2021. godine

B e o g r a d

**Z A P I S N I K**

ČETVRTE SEDNICE ODBORA ZA DIJASPORU I SRBE U REGIONU,

ODRŽANE 18. FEBRUARA 2021. GODINE

Sednica je počela u 12,00 časova.

Sednici je predsedavao Milimir Vujadinović, predsednik Odbora.

Sednici su prisustvovali članovi Odbora: Aleksandar Čotrić, Slobodan Alavanja, Goran Milić, Sanja Lakić, Mladen Bošković, Janko Langura, Milan Ilić, Miodrag Linta, Aleksandar Marković, Radovan Tvrdišić, Hadži Milorad Stošić i Justina Pupin Košćal. Sednici je prisustvovovao i prof. dr Ljubiša Stojmirović, zamenik odsutnog člana Jadranke Jovanović kao i Stefan Srbljanović, zamenik odsutnog člana MilanaĐurice.

Sednici nije prisustvovao član Odbora Slavenko Unković.

Osim narodnih poslanika, sednici su prisustvovali Dragana Jeckov, potpredsednica SNV-a i poslanica u Hrvatskom saboru, Jelena Nestorović, voditelj koordinacije Veća srpske nacionalne manjine i glavni koordinator aktivnosti u akciji SNV-a „Banija je naša kuća“, Srđan Jeremić, SNV Vukovar, predsednik Zajedničkog veća opština, protojerej Saša Umićević, doskorašnji paroh u Petrinji, prof. dr Zoran Radojičić, gradonačelnik Beograda sa Nikolom Maksimovićem, saradnikom u Kabinetu gradonačelnika, Duško Ćutilo, direktor Fonda za izbegla, raseljena lica i za saradnju sa Srbima u regionu AP Vojvodina sa saradnikom Aleksandrom Popadićem, Đorđe Andrić, rukovodilac Centra za podršku investicijama i javno privatno partnerstvo, Privredna komora Srbije i Đorđe Aleksić, samostalni savetnik, Uprava za saradnju sa dijasporom i Srbima u regionu.

Otvarajući sednicu, predsednik Odbora Milimir Vujadinović je konstatovao da je u sali prisutno 15 članova i da postoji kvorum za odlučivanje.

Na predlog predsednika, Odbor je jednoglasno (15 „za“) usvojio sledeći

D n e v n i r e d:

Usvajanje zapisnika treće sednice Odbora za dijasporu i Srbe u regionu

1. Stanje srpske zajednice u Republici Hrvatskoj sa posebnim osvrtom na posledice izazvane zemljotresom i značaj pomoći Republike Srbije u saniranju posledica,

2. Razno.

Pre prelaska na prvu tačku utvrđenog dnevnog reda Odbor je jednoglasno (15 „za“) usvojio zapisnik treće sednice Odbora.

Prva tačka dnevnog reda – Stanje srpske zajednice u Republici Hrvatskoj sa posebnim osvrtom na posledice izazvane zemljotresom i značaj pomoći Republike Srbije u saniranju posledica

U diskusiji su učestvovovali članovi Odbora Ljubiša Stojmirović, Miodrag Linta i Sanja Lakić, kao i Dragana Jeckov, potpredsednica SNV-a i poslanica u Hrvatskom saboru, Jelena Nestorović, voditelj koordinacije Veća srpske nacionalne manjine i glavni koordinator aktivnosti u akciji SNV-a „Banija je naša kuća“, Srđan Jeremić, SNV Vukovar, predsednik Zajedničkog veća opština, protojerej Saša Umićević, doskorašnji paroh u Petrinji, prof. dr Zoran Radojičić, gradonačelnik Beograda, Duško Ćutilo, direktor Fonda za izbegla, raseljena lica i za saradnju sa Srbima u regionu AP Vojvodina, Đorđe Andrić, rukovodilac Centra za podršku investicijama i javno privatno partnerstvo, Privredna komora Srbije.

Na samom početku sednice, predsednik Odbora Milimir Vujadinović poželeo je dobrodošlicu gostima, i ukazao da se u poslednjim godinama i mesecima naše društvo, ali i društva u svetu, suočavaju sa prirodnim katastrofama i društvenim i ekonomskim problemima, i podsetio na poplave, zemljotrese, migrantsku krizu, pandemiju naglasivši da se malo koji predsednik države susreo sa takvim teškoćama kao predsednik Republike Srbije Aleksandar Vučić, ali da je iz svih tih problema Srbija izašla kao pobednik. Naglasio je da je Srbija nesebično pomagala i drugim zemljama, o čemu svedoči i doniranje vakcina protiv Korona virusa Severnoj Makedoniji, Crnoj Gori, kao i da su zahvaljujući našoj pomoći vakcinisani medicinski radnici iz Republike Srpske i Bosne i Hercegovine. Na taj način, kako je istakao pokazali smo da ne mislimo samo na sebe kada je najteže, i da je Srbija bila jedna od najvećih donatora nakon zemljotresa u Hrvatskoj pružanjem materijalne i nematerijalne pomoći, što dokazuje da se zalaže za politiku solidarnosti i gajenja prijateljskih odnosa.

Prisutnima se obratila Dragana Jeckov potpredsednik Srpskog Narodnog Veća i poslanik Hrvatskog sabora, izrazivši zadovoljstvo što ima mogućnost da se u Domu Narodne skupštine obrati narodnim poslanicima, uz zahvalnost što je ovako važna tema predmet rasprave na sednici Odbora. Istakla je da se pruža prilika Baniji koja je razorena ratom, raseljena, zahvaćena epidemijom i na kraju razorena zemljotresom da joj se pomogne ne samo da se obnovi nego i revitalizuje u najširem smislu, kako u ekonomskom i infrastrukturalnom, tako i u socijalnom i demografskom. Navela je da najveći deo posla treba uraditi u okvirima Republike Hrvatske, i da se ne sme zaboraviti činjenica da je prva i najznačajnija pomoć došla iz Republike Srbije, na čemu se zahvalila predsedniku Republike Srbije Aleksandru Vučiću, premijerki Ani Brnabić i svima koji su imali priliku da daju svoj doprinos, ističući da pomoć nije samo materijalne prirode nego da je to ispružena ruka srpskoj zajednici u Hrvatskoj.

Glavni kordinator u akciji Srpskog Narodnog Veća „Banija je naša kuća“ Jelena Nestorović, istakla je da su gubici nakon zemljotresa ogromni, da je poginulo mnogo ljudi, a neka sela su sravnjena sa zemljom. Istakla je da je Banija ostala bez vode i puteva, da je obnova posao koji će dugo trajati i da doprinos Srbije u tome jača Srbe u Hrvatskoj. Prisutne je upoznala sa radom Srpskog Narodnog Veća u okolnostima izazvanim pandemijom korona virusa i zemljotresom, ističući da je za otklanjanje posledica i normalizaciju života neophodno kontinuirano delovanje jer su problemi dugoročni i moraju se rešavati institucionalno i organizovano.

Posebno je istakla da je SNV u akciji „Banija je naša kuća“ nakon početnih volonterskih timova organizovao stalni sastav volontera koji će biti prisutni na terenu. Prva pomoć u vidu kontejnera stigla je iz Republike Srpske a zatim i sa drugih strana, i do sada je dobijeno 125 kontejnera. Srpsko narodno veće je podelilo Banijsko područje na 11 punktova - Glina, Petrinja, Donji Kukuruzari, Sisak, Sunja, Majur, Topusko, Dubica, Dvor, Vrginmost i Kostajnica u kojim rade timovi volontera. Otvoreno je nekoliko Banijskih kuća odnosno kancelarija čija je svrha da pruže nekoliko vidova pomoći ugroženima, kao i pravnu pomoć koja će biti neophodna kod prikupljanja dokumentacije potrebne za dobijanje pomoći.

Takođe, organizovan je prevoz do zabačenih sela radi podele humanitarne pomoći kao i građevinske ekipe za procenu neophodnih radova za obnovu kuća. Navela je da je iz Srbije stigla veća količina građevinskog materijala, i da se očekuju nove količine, što predstavlja značajnu pomoć. Istakla je i dobru saradnju sa institucijama Republike Hrvatske na otklanjanju posledica zemljotresa, i posebno ukazala na veliko angažovanje doskorašnjeg petrinjskog paroha Saše Umićevića u prethodnom periodu.

Protojerej Saša Umićević govorio je o žrtvama zemljotresa i naveo koliko je bio razočaran svaki put kada je bio pitan koje nacionalnosti su žrtve, jer zemljotres ne bira ni veru, ni nacionalnost, i da se sve može popraviti i nadoknaditi osim ljudskih žrtava. Naglasio je da je Banija ostala pusta, a nakon zemljotresa Petrinjska parohija je ostala bez ijedne crkve osim nove crkve Svetog Spiridona, koja je u izgradnji, u centru Petrinje. Srušen je i parohijski dom u Petrinji, odnosno oštećen u tolikoj meri da će morati da se ruši. Naveo je da je u službi na Baniji proveo 12 godina, u parohiji koja je obuhvatala 55 sela i istakao da je crkva uvek okupljala narod Banije, kao i da je za vreme službe gradio dobre odnose sa svim ljudima, bez obzira na nacionalnu pripadnost.

U daljem izlaganju naveo je da su u momentu kad se dogodio zemljotres, mnogi parohijani ostali na ulici. Prva konkretna pomoć je bila od Republike Srbije, u vidu kontejnera koji su bili spas za taj narod. Takođe, istakao je da je Srbija je uplatila milion evra Vladi Republike Hrvatske, što je kod pripadnika hrvatskog naroda izuzetno dobro prihvaćeno. Istako je da je narod Banije veoma siromašan, da mnogi sada napuštaju ognjišta i apelovao da se pruži pomoć narodu kako bi ostao na Baniji, pre svega u obnovi ekonomskog dela domaćinstava, štala i pomoćnih objekata, budući da uglavnom žive od stočarstva i poljoprivrede.

Članovima Odbora obratio se predsednik Zajedničkog veća opština Srđan Jeremić i rekao da su meštani Banije po ko zna koji put ostali bez ičega, a da je Srbija prva priskočila u pomoć i to ne samo srpskoj zajednici, već svim građanima Hrvatske bez obzira na nacionalnost. Istakao je da je milion evra pomoći koje je Srbija uputila Vladi Republike Hrvatske namenjeno svim stradalnicima zemljotresa i da se Srbija ponovo pokazala kao lider u regionu, a predsednik Vučić kao neko ko hoće da gradi dobrosusedske odnose, naglasivši da je pomoć Srbije kontinuirana i da se u proteklih par godina povećala za 300 odsto, naročito ističući pomoć koju je Republika Srbija pružala i pre ovog zemljotresa i u domenu medija, odnosno informisanja na srpskom jeziku i ćiriličnom pismu, u domenu manjinskog obrazovanja pripadnika Srpske zajednice kao i u domenu zaštite kulturne autonomije Srba na području Republike Hrvatske. Naglasio je značaj poseta predstavnika zvanične politike Republike Srbije području u kome žive Srbi u Republici Hrvatskoj, ističući da je bitno da se vidi i oseti prisutnost Republike Srbije, odnosno matične države, koja je prepoznata kao partner Republici Hrvatskoj.

Direktor Fonda za izbegla, raseljena lica i za saradnju sa Srbima u regionu Duško Ćutilo upoznao je prisutne sa novom nadležnosti Fonda, koji od decembra 2020. godine radi i na unapređivanju saradnje sa Srbima u regionu. Naveo je da je pokrajinska Vlada kao konkretnu pomoć za Baniju izdvojila 150.000 evra, odnosno oko 18.000.000 dinara, od čega je jedna trećina uplaćena Mitropoliji zagrebačko-ljubljanskoj za nabavku kontejnera za smeštaj, dok je jedna trećina uplaćena Eparhiji gornjokarlovačkoj, a preostali deo sredstava namenjen je za nabavku građevinskog materijala, kako za sanaciju stambenih objekata tako i za prateće pomoćne objekte koji su neophodni, a čija će realizacija biti izvršena preko Fonda. Istakao je značaj koordinacije svih institucija, kako odavde tako i u Hrvatskoj, radi ravnomerne raspodele pomoći, pri čemu se Fond oslanja na Srpsko narodno veće, Srpsku pravoslavnu crkvu, ali i na predstavnike lokalnih vlasti. Izrazio je nadu da će Fond tokom marta dati Baniji navedenu pomoć, po okončanju procedura nabavke, kao i da će se pomoć kontinuirano nastaviti.

Rukovodilac Centra za podršku investicijama i javno privatno partnerstvo, Privredne komore Srbije Đorđe Andrić naveo je da je Privredna komora Srbije donirala 50.000 evra kao direktnu pomoć građanima koji su pretrpeli stradanja kao i da kontinuirano poziva kompanije da doniraju dodatna sredstva. Posebno je istakao da je važno da domaće kompanije pronađu interes, i u narednom periodu investiraju u region Banije, što bi dugoročno posmatrano produžilo ostanak ljudi u tim krajevima. Naglasio je da Privredna komora Srbije u saradnji sa hrvatskom Gospodarskom komorom može da dovede do investiranja u taj region što bi omogućilo da stanovništvo ovog područja može da ostvari zaradu i da dugoročno vidi svoj interes da ostane na Baniji.

Gradonačelnik Beograda Zoran Radojičić istakao je da je neophodna ekonomska osnova da bi jedna država mogla da pokaže solidarnost, i da odgovorna politika Vlade Republike Srbije i predsednika Republike Srbije Aleksandra Vučića doprinosi tome da Srbija može odgovorno da se ponaša u trenucima kada je susedima potrebna pomoć. Pored donacije od 100.000 evra koju je Grad Beograd dao za otklanjanje posledica zemljotresa, naveo je da treba definisati vrstu pomoći koja je potrebna našim sunarodnicima kao i obezbediti kontinuirano pružanje podrške i pomoći postradalima, čime bismo pokazali da brinemo jedni o drugima i da smo jedan narod.

U diskusiji koja je usledila u nastavku rada učestvovali su zamenik člana Odbora prof. dr Ljubiša Stojmirović, kao i članovi Odbora Milorad Linta i Sanja Lakić.

Zamenik člana Odbora Ljubiša Stojmirović naveo je da je pomoć Baniji obaveza Srbije i izrazio nadu da će se i u narednom periodu nastaviti.

Miodrag Linta, član Odbora, na početku diskusije istakao je značaj održavanja ovakve sednice na kojoj od predstavnika Srba iz Hrvatske imamo mogućnost da saznamo kakav je trenutni položaj preostalih Srba u Hrvatskoj sa posebnim osvrtom na saniranje posledica katastrofalnog zemljotresa koji je pogodio Baniju. Naglasio je da je Vlada Srbije dobro reagovala pružanjem značajne pomoći, zajedno sa pokrajinskom Vladom i drugim državnim institucijama, kompanijama i poslovnim ljudima. Naveo je da ta pomoć treba da bude veća, kao i da je najvažnije da se što pre nabave stambeni kontejneri kako porodice ne bi živele na otvorenom i izneo podatke o tome koliko kontejnera nedostaje na nekim područjima pogođenim zemljotresom.

Apelovao je na Vladu Republike Srbije da što hitnije uputi 200 stambenih kontejnera sa opremom na Baniju, kako bi se hitno rešilo pitanje porodica koje skoro dva meseca nemaju rešeno stambeno pitanje i predložio da to bude jedan od zaključaka Odbora.

Takođe je rekao da bi bilo svrsishodnije da je Vlada Srbije milion evra pomoći koje je uplatila u budžet Republike Hrvatske, za pomoć u saniranju posledica od zemljotresa, usmerila na srpsku pravoslavnu crkvu, odnosno Mitropoliju zagrebačko-ljubljansku i Eparhiju gornjo-karlovačku i da bi problem sa stambenim kontejnerima bio već rešen.

U vezi sa ciljevima pomoći založio se i za pomoć u obnovi privrednih i pomoćnih objekata kako bi stanovništvo moglo da se vrati svojim privrednim i poljoprivrednim aktivnostima, da bi mogli da ostanu na svojim imanjima i žive od svog rada.

U daljoj diskusiji, ukazao je na potrebu rešavanja ključnih problema Srba, podsetio da u Hrvatskoj po popisu iz 2011. godine živi svega 186.000 Srba, a pre rata živelo ih je preko 700.000, što znači, više od dve trećine Srba živi van Hrvatske i da veliki broj njih i dalje nije rešio brojna imovinska, stečena i druga prava. Takođe se založio za otvaranje suštinskog dijaloga između vlada Srbije i Hrvatske radi rešavanja ključnih problema na osnovu Bečkog sporazuma o sukcesiji, odnosno Aneksa G koji se odnosi na privatnu svojinu, naglašavajući da se u njemu jasno precizira da se svim građanima garantuju prava koja su imali na dan 31.12.1990. godine, a da se svi ugovori sklopljeni za vreme rata pod pritiscima, pretnjama, smatraju ništavim.

Ukazao je na nepostojanje reciprociteta u oblasti privrede u Srbiji i Hrvatskoj, pri čemu u Srbiji posluje više od dve stotine hrvatskih firmi dok su srpske firme u Hrvatskoj i dalje nepoželjne, i izneo druge probleme u odnosima Srbije i Hrvatske koje stvara hrvatska strana i koji usporavaju razvijanje dobrosusedskih odnosa za koje se Srbija intenzivno zalaže.

Na kraju je predložio da jedan od zaključaka ove sednice bude da Vlada Republike Srbije preispita odluku o obaveznom negativnom PCR testu, odnosno karantinu, prilikom ulaska iz Hrvatske u Srbiju, s obzirom da ta mera pogađa najviše proterane Srbe, državljane Srbije koji moraju često da odlaze u Hrvatsku iz različitih razloga.

Uzimajući reč, predsednik Odbora Milimir Vujadinović rekao je da će se na nekoj od narednih sednica Odbor izjasniti o predloženim zaključcima. Ukazao je na uspostavljenu praksu prisustvovanja predstavnika izvršne vlasti sednicama Odbora, što otvara mogućnost da čuju šta su to potrebe naših sunarodnika, kako od predstavnika srpske zajednice, tako i od poslanika kada se raspravlja o suštinskim problemima Srba van granica Srbije. Takođe je podsetio da današnjoj sednici između ostalih prisustvuju predstavnici Uprave za saradnju sa Srbima u dijaspori i regionu i direktor Pokrajinskog fonda za pomoć izbeglim i raseljenim licima i pomoć Srbima u regionu, čime se stvaraju uslovi da se na najdirektniji način upoznaju sa apelima upućenim sa ove sednice.

Sanja Lakić, član Odbora govoreći o zemljotresu koji je zadesio Baniju, istakla je da je predsednik Republike Srbije prvi od svih zemalja u regionu reagovao i rekao da će Srbija dati svu moguću finansijsku i tehničku pomoć, kao i svu pomoć koja bude potrebna svakom čoveku koji živi na Kordunu i Baniji, nakon čega je usledila uplata od milion evra hrvatskoj Vladi, pomoć Privredne komore Srbije od 50.000 evra, dodatne mobilne kuće od Vlade Republike Srbije za Glinu, pomoć grada Beograda od sto hiljada evra za kupovinu kontejnera, ali i dodatna pomoć od sto hiljada evra, kao i pomoć pokrajinske Vlade od značajnih 18.000.000 dinara. Takođe, navela je da su brojni donatori i pojedinci koji i danas u ovom trenutku pomažu našem narodu na Kordunu i Baniji. Budući da će se u narednom periodu baviti srpskom zajednicom u Hrvatskoj, kao i da je često na terenu, prenela je zahvalnost stanovnika Petrinje, Siska, Gline, svih sela, koji govore da ono što je učinjeno na inicijativu predsednika Republike Srbije srpski narod nikada neće zaboraviti i da je pomoć ravnopravno pružena svima koji su postradali.

Govoreći o poziciji srpske zajednice na Kordunu i Baniji, koju poznaje godinama unazad, istakla je da je u decembru i u januaru videla sela koja žive u mraku, bez vode i struje, često bez mogućnosti da se uopšte priključci dovedu do njihovih kuća, i da su mnoga sela prazna, da nema asfalta i puta, dok dodatni sneg i kiša otežavaju dopremanje pomoći iz Republike Srbije. Istakla je značaj Srpske pravoslavne crkve čije crkve i manastiri su naše vekovne tačke vezivanja a koji su gotovo svi porušeni ili teško oštećeni, čime su pokidane tačke vezivanja Srpske pravoslavne crkve na Kordunu i Baniji. Navela je da su svi aktivisti koji se angažuju na otklanjanju posledica zemljotresa heroji, imajući u vidu teške uslove u kojima rade.

**Druga tačka dnevnog reda -** Razno

Predsednik Odbora Milimir Vujadinović pročitao je molbu direktora Srpske kuće u Podgorici Emila Labudovića, kojoj se i lično pridružio, sa apelom da film „Dara iz Jasenovca“ koji će premijerno biti prikazan 20. februara 2021. godine bude vidljiv i gledaocima Radio televizije Srbije u Crnoj Gori.

Sednica je završena u 14,45 časova.

**Prepis tonskog snimka sednice sastavni je deo ovog zapisnika.**

SEKRETAR ODBORA PREDSEDNIK ODBORA

Gorica Durkalić Milimir Vujadinović